b'\n_START_ARTICLE_\nVesele \xc5\xbeene windsorske (opera)\n_START_PARAGRAPH_\nVesele \xc5\xbeene windsorske (nem. Die lustigen Weiber von Windsor) so komi\xc4\x8dna opera v treh dejanjih (\xc5\xa1estih slikah) Otta Nicolaija. Libreto je spisal H. S. Mosenthal po istoimenski Shakespearjevi igri._NEWLINE_Med bivanjem na Dunaju se je skladatelj seznanil s pesnikom J. Hoffmeistrom in se dogovoril z njim za libreto po Shakespearovi komediji, ki bi naj ga napisal po to\xc4\x8dni Nicolaijevi zasnovi. Ker pa je Hoffmeister kmalu nato zapustil Dunaj, je prevzel delo H. S. Mosenthal, s \xc4\x8digar delom je bil Nicolai zelo zadovoljen in se je tako z veliko vnemo lotil komponiranja. Sredi skladanja pa se je sprl z direktorjem dunajske opere Balochinom, zaradi \xc4\x8desar je od\xc5\xa1el v Berlin in tam kon\xc4\x8dal partituro. Krstna predstava je bila 9. marca 1849 v Berlinu pod skladateljevim vodstvom. Opera je kmalu postala ena izmed najpriljubljenej\xc5\xa1ih pri nem\xc5\xa1kem ob\xc4\x8dinstvu. Zlasti uvertura k operi je ve\xc4\x8dkrat izvajana kot koncertna skladba._NEWLINE_Opero so nekajkrat uprizorili tudi na odru ljubljanske Opere (mdr. sezona 1920/1921, 1940/1941).\n_START_SECTION_\nVsebina\n_START_PARAGRAPH_\nGodi se v Windsorju v za\xc4\x8detku 17. stoletja.\n_START_SECTION_\nPrva slika\n_START_PARAGRAPH_\nPred Fluthovo in Reichovo hi\xc5\xa1o._NEWLINE_So\xc2\xadsedi Fluth in Reich ugotovita, da jima je obema so\xc4\x8dasno poslal debeli vitez John Falstaff dve povsem enaki ljubezenski pismi, zato skleneta nad njim posebno ma\xc5\xa1\xc4\x8devanje. Reich se vra\xc4\x8da proti domu v dru\xc5\xbebi soseda Flutha in dveh obo\xc5\xbeevalcev svoje h\xc4\x8derke Ane, viteza Trske in Francoza dr. Cajusa. Fluthu se zelo mudi k \xc5\xbeeni, ker ga zaradi nje neprestano mu\xc4\x8dita ljubosumnost in nezaupljivost. Ker se Reichova h\xc4\x8di Ana brani obeh snubcev, se zana\xc5\xa1a vitez Trska na o\xc4\x8detovo, dr. Cajus pa na materino pomo\xc4\x8d in na\xc2\xadklonjenost. Medtem pa Ana v ljubi mladega, a revnega Fentona, zato kot \xc5\xbeenin pri star\xc5\xa1ih ni dobrodo\xc5\xa1el.\n_START_SECTION_\nDruga slika\n_START_PARAGRAPH_\nSoba v Fluthovi hi\xc5\xa1i._NEWLINE_Sosedi uresni\xc4\x8dujeta svoj ma\xc5\xa1\xc4\x8devalni na\xc4\x8drt. Gospa Fluth je s pismom povabila Falstaffa, naj jo obi\xc5\xa1\xc4\x8de na domu, gospa Reich pa je v sporazumu z njo obve\xc2\xadstila o tem ljubosumnega Flutha, ki mu je v tej \xc5\xa1ali tudi namenjen poseben dele\xc5\xbe. Debeli vitez se res primaje in se ob zapeljivi gospe Fluth kaj hitro razne\xc5\xbei. V tem pa prihiti Reichova s svarilom, da hiti Fluth domov. \xc5\xbdenski naglo stla\xc4\x8dita na smrt prestra\xc5\xa1enega Falstaffa v ko\xc5\xa1aro umazanega perila, ki jo velita dvema hlapcema pogrezniti v mlako nedale\xc4\x8d od hi\xc5\xa1e. Fluth domov pridrvi ves besen od ljubosumja, pretakne vso hi\xc5\xa1o, ne da bi zasumil, kaj sta hlapca odnesla. Ker ne najde nikjer niti sledu za \xc5\xbeeninim ljubimcem, ostane kon\xc4\x8dno pred sosedi sam osramo\xc4\x8den in zasmehovan, \xc5\xbeena pa ga pred vsemi o\xc5\xa1teje in mu zagrozi z lo\xc4\x8ditvijo.\n_START_SECTION_\nTretja slika\n_START_PARAGRAPH_\nKr\xc4\x8dma\xc2\xa0\xc2\xbbPri hla\xc4\x8dni podvezici\xc2\xab._NEWLINE_Falstaff i\xc5\xa1\xc4\x8de v pija\xc4\x8di utehe po v\xc4\x8deraj\xc5\xa1nji nezgodi. Potola\xc5\xbei se kmalu, saj prejme pisemce od gospe Fluth z opravi\xc4\x8dilom in vabilom na nov sestanek. V gostilno stopi skupina me\xc5\xa1\xc4\x8danov, ki se odpravljajo na pti\xc4\x8dji lov, in dobrovoljni vitez John izzove dva izmed njih na pivski dvoboj. Tekmeca omagata ter ju odnesejo, Falstaff pa pije naprej \xe2\x80\x94 tokrat s samim Fluthom, ki je pri\xc5\xa1el preoble\xc4\x8den, da bi mu nastavil past. Falstaff mu nasede in podrobno razlo\xc5\xbei vso svojo dosedanjo pustolov\xc5\xa1\xc4\x8dino in se \xc5\xa1e pohvali z novim obljubljenim se\xc2\xadstankom. Fluth bi pri tem skoraj po\xc4\x8dil od ljubosumja, a se le premaga in zadr\xc5\xbei, ker bi na vsak na\xc4\x8din rad ujel viteza pri samem dejanju.\n_START_SECTION_\n\xc4\x8cetrta slika\n_START_PARAGRAPH_\nSoba pri Fluthovih._NEWLINE_Falstaff pride na drugi sestanek, a prav ko bi rad objel gospo Fluth, spet prihiti gospa Reich z novico, da se Fluth vra\xc4\x8da domov. \xc5\xbdenski spravita Fal\xc2\xadstaffa v sosednjo sobo, kjer ga oble\xc4\x8deta v \xc5\xbeensko obleko. Medtem plane v hi\xc5\xa1o Fluth, zagleda ko\xc5\xa1aro in jo ves divji nekajkrat prebode z me\xc4\x8dem, saj je mnenja, da je spet v njej skrit Falstaff. Gospa Reich medtem privede iz stranske sobe viteza, preoble\xc4\x8denega v staro klepetuljo iz Brentforta, ki ji je bil Fluth svoj\xc4\x8das prepovedal vstopiti v svojo hi\xc5\xa1o. Razjarjeni mo\xc5\xbe Falstaffa ne spozna, temve\xc4\x8d vr\xc5\xbee neza\xc5\xbeeljeno starko skozi vrata.\n_START_SECTION_\nPeta slika\n_START_PARAGRAPH_\nNa Reichovem vrtu._NEWLINE_Sosedi se skle\xc2\xadneta Falstaffu \xc5\xa1e v tretje ma\xc5\xa1\xc4\x8devati. Ob pozni no\xc4\x8dni uri ga nameravata povabiti v windsorski gozd, kjer ga bodo v duhove preoble\xc4\x8deni me\xc5\xa1\xc4\x8dani vzeli v svoje roke. Gospa Reich se je namenila izrabiti prilo\xc5\xbenost, da bi omo\xc5\xbeila h\xc4\x8der z dr. Cajusom. \xe2\x80\x94 Trska in dr. Cajus prideta vsak po svoji strani na Reichov vrt v upanju, da bi morda kje ugledala svojo obo\xc5\xbeevanko. Ko se pa oglasi prvi \xc5\xa1um, se oba naglo skrijeta vsak za svoj grm in morata biti v tem nerodnem polo\xc5\xbeaju za pri\xc4\x8di ljubezenskemu prizoru med Ano in njunim tekmecem Fentonom.\n_START_SECTION_\n\xc5\xa0esta slika\n_START_PARAGRAPH_\nWindsorski gozd opolno\xc4\x8di._NEWLINE_Falstaff pride oble\xc4\x8den kot bajeslovni lovec Herne z jelenjim rogovjem na glavi na dogovorjeni sestanek. Od druge strani se mu pribli\xc5\xbeata obe sladki \xc5\xbeenki, a ko \xc5\xbee misli, da mu je uspelo osvojiti \xc5\xbeenski, se zasli\xc5\xa1i grozljiv hrup. Dru\xc5\xbeba me\xc5\xa1\xc4\x8danov pridivja na\xc5\xa1emljena v stra\xc5\xa1ne prikazni in mu\xc4\x8di Falstaffa, dokler se gre\xc5\xa1nik ne spokori. Ko snamejo maske, debeli vitez ugotovi, da sta \xc5\xbeenski iz njega zgolj brili norce. Vsi se mu smejo, kon\xc4\x8dno pa mu vse odpuste. Fenton in Ana sta izrabila po\xc2\xadlo\xc5\xbeaj, saj sta speljala Trsko in dr. Cajusa na led in se skrivaj v gozdni kapelici poro\xc4\x8dila. O\xc4\x8de in mati Reich se morata sprijazniti z dejstvom in podelita mlademu paru svoj blagoslov.'